ଏବେ କ'ଣ କରିବେ ମୃତ ଏସିଏଫ୍ଓ ସୌମ୍ୟଙ୍କ ପରିବାର ? କିଏ ଦେବ ନ୍ୟାୟ, ଜାଣନ୍ତୁ କଣ ରହିିଛି ଆଇନଗତ ବିକଳ୍ପ - Prameya News7\nଏବେ କ'ଣ କରିବେ ମୃତ ଏସିଏଫ୍ଓ ସୌମ୍ୟଙ୍କ ପରିବାର ? କିଏ ଦେବ ନ୍ୟାୟ, ଜାଣନ୍ତୁ କଣ ରହିିଛି ଆଇନଗତ ବିକଳ୍ପ\n8/10/2021 at 9:00 PM\nଭୁବନେଶ୍ୱର, ୦୮/୧୦ଃ ବହୁଚର୍ଚ୍ଚିତ ଏସିଏଫ୍ଓ ସୌମ୍ୟରଞ୍ଜନ ମହାପାତ୍ରଙ୍କ ମୃତ୍ୟୁ ମାମଲାରେ ପୂର୍ଣ୍ଣଛେଦ ପକାଇଛି କ୍ରାଇମବ୍ରାଞ୍ଚ । ଡିଏଫଓ ଓ ରୋଷେୟାଙ୍କୁ ମିଳିଛି କ୍ଲିନ ଚିଟ୍। ହେଲେ ହତ୍ୟା ମାମଲାରୁ ସୌମ୍ୟଙ୍କ ପତ୍ନୀ ବିଦ୍ୟାଭାରତୀ ତ୍ରାହି ପାଇଥିବା ବେଳେ ସମ୍ପୂର୍ଣ୍ଣ ଭାବେ କ୍ରାଇମ୍ବ୍ରାଞ୍ଚ କବଳରୁ ବର୍ତ୍ତି ପାରିନାହାନ୍ତି । ତାଙ୍କ ବିରୋଧରେ ଦାଖଲ ହୋଇଛି ଚାର୍ଜସିଟ୍ । କ୍ରାଇମ୍ବ୍ରାଞ୍ଚ ଏଡିଜି ଆଜି ସାମ୍ୱାଦିକ ସମ୍ମିଳନୌ କରି ଡିଏଫ୍ଓଙ୍କ ସହିତ ବିଦ୍ୟାଙ୍କର କୌଣସି ସମ୍ପର୍କ ନଥିବା ଦେଇଛନ୍ତି । ସୌମ୍ୟଙ୍କ ମୃତ୍ୟୁ ଏକ ଆକସ୍ମିକ ଦୁର୍ଘଟଣା ବୋଲି ଏଡିଜି କହିଛନ୍ତି। ମୃତ୍ୟୁକାଳୀନ ଜମାନବନ୍ଦୀ ଏବଂ ତଦନ୍ତରୁ ଏହା ଏକ ଦୁର୍ଘଟଣା ବୋଲି ଜଣା ପଡିଛି। ବିଦ୍ୟାଙ୍କ ସହିତ ସୌମ୍ୟଙ୍କ ବୈବାହିକ ସମ୍ପର୍କ ଭଲ ନଥିଲା ବୋଲି ସେ ଦର୍ଶାଇଛନ୍ତି ।\nହେଲେ କ୍ରାଇମ୍ବ୍ରାଞ୍ଚର ଏହି ଚାର୍ଜସିଟ୍କୁ ସହଜରେ ଗ୍ରହଣ କରିପାରୁନାହାନ୍ତି ସୌମ୍ୟଙ୍କ ପରିବାର । ସୌମ୍ୟଙ୍କ କେସ୍ ଲଢ଼ୁଥିବା ଓକିଲ ଏହି ଚାର୍ଜସିଟ୍କୁ ବିରୋଧ କରୁଛନ୍ତି । ସେ ଏହାର ବିରୋଧରେ ହାଇକୋର୍ଟରେ ଲଢ଼ିବେ ବୋଲି କହିଛନ୍ତି । ବିଦ୍ୟା ଭାରତୀଙ୍କ ବିରୋଧରେ ଲାଗିଥିବା ଆଇପିସିର ଦଫା ୨୮୫ ଏବଂ ୩୦୪(ଏ) କୁ ନେଇ ସେ ପ୍ରଶ୍ନ ଉଠାଇଛନ୍ତି । କ୍ରାଇମ୍ବ୍ରାଞ୍ଚ କହିଛି ଯେ ସୌମ୍ୟଙ୍କ ଅବହେଳାରୁ ତାଙ୍କ ଦେହରେ ନିଆଁ ଲାଗି ଯାଇଥିଲା । ହେଲେ ବିଦ୍ୟାଙ୍କ ବିରୋଧରେ କିପରି ୩୦୪ (ଏ) ଦଫା ଲଗାଇଲା । ଏହାକୁ କେନ୍ଦ୍ର କରି ସେ କୋର୍ଟରେ ପ୍ରଶ୍ନ ଉଠାଇବେ ବୋଲି କହିଛନ୍ତି ସୌମ୍ୟ ପରିବାରଙ୍କ ଓକିଲ ।\nସେ ଆହୁରି କହିଛନ୍ତି ଯେ ଏପରି କିଛି ହେବ ବୋଲି ଆମେ ଆଗରୁ ସନ୍ଦେହ କରୁଥିଲୁ । ତେଣୁ ଗତ ୪ ତାରିଖରେ ସୌମ୍ୟଙ୍କ ବାପା ଅଭିରାମ ତ୍ରୀପାଠୀ ମାମଲାର ସିବିଆଇ ତଦନ୍ତ ଦାବି କରି ହାଇକୋର୍ଟରେ ଏକ ପିଟିସନ୍ ଦାଖଲ କରିଛନ୍ତି । କ୍ରାଇମ୍ବ୍ରାଞ୍ଚ ଭୁଲ୍ ଚାର୍ଜସିଟ୍ ଦାଖଲ କରିଥିବା ସେ ଅଭିଯୋଗ ଆଣିବା ସହିତ ଏଡିଜି ସଂଜୀବ ପଣ୍ଡା ଭୁଲ୍ ତଥ୍ୟ ଦାଖଲ କରୁଛନ୍ତି । ହାଇକୋର୍ଟରେ ସେ ଏହି କଥାକୁ ନିଶ୍ଚୟ ଉଠାଇବେ ବୋଲି କହିଛନ୍ତି ସୌମ୍ୟଙ୍କ ବାପା।\nଏଡିଜି କହିଛନ୍ତି, କିରୋସିନିରୁ ନିଆଁ ଲାଗି ସୌମ୍ୟରଞ୍ଜନ ପୋଡି ଯାଇଥିବା ଜଣା ପଡିଛି । ମୃତ୍ୟୁକାଳୀନ ଜମାନବନ୍ଦୀରେ ସୌମ୍ୟ ଦେଇଥିବା ବୟାନକୁ ନେଇ ମଧ୍ୟ ତାଙ୍କ ଓକିଲ ପ୍ରଶ୍ନ ଉଠାଇଛନ୍ତି । ସେ କହିଛନ୍ତି ଯେ, ସୌମ୍ୟ ଅଦରକାରୀ କାଗଜ ପୋଡ଼ୁଥିବା ସମୟରେ ଯଦି ବି ଅସାବଧାନତା ସହ ନିଆଁ ଲାଗିଗଲା ତେବେ ଲ୍ୟାମ୍ପରେ କେତେ କିରୋସିନି ଥିଲା ଯେ ତାହା ଗୋଟିଏ ମଣିଷର ୯୫ ପ୍ରତିଶତ ପୋଡ଼ିଦେଲା । ଦ୍ୱିତୀୟତଃ ସେ ଘଟଣାସ୍ଥଳରୁ ସେମିତି କିଛି ପୋଡ଼ା କାଗଜ କିମ୍ୱା ଲ୍ୟାମ୍ପ ମିଳିନାହିଁ । ତୃତୀୟତଃ ଘଟଣା ସ୍ଥାନରେ ସେମିତି କିଛି ପୋଡ଼ା ଛାପ ନାହିଁ ବୋଲି ସେ କହିଛନ୍ତି । ଏ ନେଇ ହାଇକୋର୍ଟଙ୍କ ଦ୍ୱାରସ୍ଥ ହେବେ ବୋଲି କହିବା ସହିତ ସୌମ୍ୟଙ୍କ ବାପାଙ୍କ ପାଖରେ ଆଉ ଏକ ବିକଳ୍ପ ଭାବେ ସେ ଜିଲ୍ଲା କୋର୍ଟରେ ମଧ୍ୟ ଆବେଦନ କରିପାରିବେ ବୋଲି ସୌମ୍ୟ ପରିବାରର ଓକିଲ କହିଛନ୍ତି ।
